FI Euroopan unionin virallinen lehti C 130/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 130/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”PISTACCHIO VERDE DI BRONTE”

EY- N:o: IT-PDO-0005-0305-07.08.2003

SAN ( X ) SMM ( )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle politiche agricole e forestali Osoite: Via XX Settembre n. 20 00187 Roma ITALIA Puhelin +39 0646655104 Faksi +39 0646655306 Sähköposti: saco7@politicheagricole.gov.it

2. Ryhmittymä:

Nimi: Associazione Produttori Frutta Secca Sicilia Orientale «Le Sciare» Osoite: Via Matrice, 15 95034 Bronte (CT) ITALIA Puhelin +39 095691373 Faksi — Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Pistacchio Verde di Bronte”

4.2 Kuvaus:

Suojattu alkuperänimitys ”Pistacchio Verde di Bronte” on varattu Pistacia terebinthus -lajiin vartetun Pistacia vera -lajin Napoletana-lajikkeen (joka tunnetaan myös nimillä Bianca ja Nostrale) kuorelliselle tai kuoritulle pistaasimantelille. Muiden lajikkeiden kasvien tai muuhun lajiin kuin Pistacia terebinthus kuuluvien varttamisrunkojen osuus saa olla enintään 5 % kaikista viljelmillä olevista puista. Muista kuin Napoletana-lajikkeen kasveista saaduille tuotteille ei missään tapauksessa voida myöntää sertifiointia.

Kulutukseen saatettaessa SAN-tuotteen ”Pistacchio Verde di Bronte” on vastattava muiden yhteisten laatuvaatimusten lisäksi seuraavia fysikaalisia ja aistinvaraisia ominaisuuksia: sirkkalehtien väri voimakkaan vihreä; a- ja b-klorofyllin välinen suhde 1,3–1,5; voimakkaan aromaattinen maku, vailla homeen makua tai vieraita sivumakuja; kosteuspitoisuus 4–6 %; sydämen pituuden ja leveyden välinen suhde 1,5–1,9; sisältää runsaasti hedelmän monotyydyttämättömiä rasvahappoja (erityisesti oleiinihappoa 72 %, linolihappoa 15 % ja palmitiinihappoa 10 %).

4.3 Maantieteellinen alue:

Pistacchio Verde di Bronten tuotantoalue käsittää Bronten, Adranon ja Biancavillan kuntien alueet Catanian maakunnassa 400–900 metrin korkeudessa merenpinnasta.

4.4 Alkuperätodisteet:

Seuranta varmistetaan tuotantoprosessin kaikissa vaiheissa kirjaamalla saapuneet ja lähteneet tuotteet. Tällä tavoin sekä merkitsemällä valvontaviranomaisen asianmukaisesti ylläpitämiin luetteloihin maarekisterin mukaiset viljelylohkot, viljelijät ja pakkaajat ja ilmoittamalla valvontaelimelle tuotetut määrät varmistetaan tuotteen jäljitettävyys. Luetteloon merkityt tuottajat saavat oman tunnistusnumeron, josta ilmenee selkeästi tuottaja ja hänen pistaasinviljelyyn käyttämänsä lohkot. Valvontaelin tekee kaikkia luetteloihin merkittyjä fyysisiä ja oikeushenkilöitä koskevia tarkastuksia tuotantoeritelmän ja siihen liittyvän valvontasuunnitelman määräysten mukaisesti.

4.5 Tuotantomenetelmä:

Valmisteluvaiheessa on maan muokkauksen yhteydessä huolehdittava pinnan pengertämisestä ojituksen, viljelytoimenpiteiden ja lannoituksen helpottamiseksi. Viljelmät voivat olla joko erikoistuneita tai sekaviljelmiä. Luonnolliseen muotoon (vapaa tai pensastava) kasvatettujen puiden rinnalla sallitaan myös yksirunkoinen muoto sadonkorjuun ja viljelytoimenpiteiden helpottamiseksi. Tuotantoalueen pistaasimantelipuut kasvavat laavaperäisessä maassa, jonka viljelykerros on hyvin ohut. Tärpättipistaasi (Pistacia terebinthus) kasvaa luonnostaan tällaisella viljelyalustalla ja muodostaa Pistacia vera -lajin pääasiallisen varttamisrungon. Uusien erikoistuneiden viljelmien perustamisessa varttamisrunkona on käytettävä Pistacia terebinthus -lajia. Käsin tehtävä sadonkorjuu tapahtuu tuotantoalueen ja ilmasto-olosuhteiden mukaan elokuun jälkipuoliskon ja lokakuun alkupuoliskon välisenä aikana. Sadonkorjuun jälkeen hedelmistä on poistettava koneellisesti uloin suojus 24 tunnin kuluessa ruskistumisen ja mahdollisen pilaantumisen välttämiseksi.

Kuorellinen tuote on välittömästi sen jälkeen kuivattava joko suorassa auringonvalossa tai muulla tavoin, ja tuotteen lämpötila on pidettävä 40–50 °C:ssa kunnes pistaasimantelin sydämen kosteuspitoisuus on 4–6 %. Kuivattu tuote on sijoitettava juutista, paperista tai polyeteenistä valmistettuihin uusiin pakkauksiin välttäen kosketusta lattioiden ja seinien kanssa. Varastointi tapahtuu ilmastoiduissa kuivissa tiloissa, ja se saa kestää enintään 24 kuukautta sadonkorjuusta. Suojus ja/tai kuori voidaan poistaa koneellisesti. SAN-tuotteen ”Pistacchio Verde di Bronte” säilyttämiseen ei missään tapauksessa saa käyttää kemikaaleja.

4.6 Yhteys maantieteelliseen alkuperään:

Tuotantoalueelle on ominaista tuliperäinen maa ja subtrooppinen puolikuiva Välimeren ilmasto. Kesät ovat pitkiä ja erittäin kuivia, ja sateet keskittyvät syksyyn ja talveen. Päivä- ja yölämpötilojen väliset erot ovat huomattavat. Nämä maaperä- ja ilmastotekijät sekä ihmisen alueelle tuoma tärpättipistaasi (Pistacia terebinthus) antavat tuotteelle erityiset laatuominaisuudet (alueelle tyypillinen voimakkaan vihreä väri, pitkänomainen muoto, aromaattinen maku ja runsas hedelmän monotyydyttämättömien rasvahappojen pitoisuus), jollaisia on vaikea löytää muualla Etnan alueella tuotetuista pistaasimanteleista. Maaperään ja ilmastoon liittyvien tekijöiden sekä inhimillisten tekijöiden erityislaatuinen yhdistelmä antaa SAN-tuotteelle ”Pistacchio Verde di Bronte” erityisominaisuudet, jotka tekevät siitä lajissaan ainutkertaisen.

Pistacchio Verde di Bronten viljely alkoi levitä Sisiliaan arabien valtakaudella (700- ja 800-luvuilla). Kun Rooman valtakunta hajosi barbaarien hyökkäysten seurauksena, Sisilia siirtyi arabien hallintaan. Saarta valloittivat niin Tunisian berberit, muslimit kuin sudanilaisetkin, jotka luonnehtivat sitä ”paratiisin puutarhaksi”. Nimenomaan arabit toivat Sisiliaan sitruunan, appelsiinin, sokeriruo’on, puuvillan, palmun, papyruksen ja munakoison ohella myös pistaasimantelin viljelyn. Vielä nykyäänkin Pistacchio Verde di Bronte on tyypillinen osa sisilialaista jälkiruokakulttuuria erityisesti Catanian alueella.

4.7 Valvontaelin:

Nimi: Corfilcarni-GCC Osoite: Polo universitario dell’Annunziata 98168 Messina ITALIA Puhelin +39 090353659 Faksi +39 0903500098 Sähköposti: stefano.simonella@corfilcarni.it

4.8 Merkinnät:

Tuote saatetaan kulutukseen eri tyyppisissä voimassa olevan lainsäädännön mukaisissa uusissa pakkauksissa kahden vuoden kuluessa sadonkorjuusta.

Pistacchio Verde di Bronte voidaan saattaa kulutukseen varustettuna kuhunkin pakkaukseen kiinnitetyllä suojatun alkuperänimityksen tunnuksella. Lisäksi päällysmerkinnöissä on oltava selkein, lähtemättömin ja muista merkinnöistä selvästi erottuvin kirjaimin nimitys ”Pistacchio Verde di Bronte”.

Lisäksi on merkittävä tiedot, joista ilmenee pakkaajan nimi, toiminimi ja osoite sekä mahdollisesti alkuperäyritysten nimet, alkuperäinen bruttopaino ja tuotantovuosi. Sadonkorjuuviikon ilmoittaminen on vapaaehtoista. SAN-tunnuksessa on teksti ”Denominazione d’Origine Protetta D.O.P.” ja sen alla piirros Etna-tulivuoresta ja pistaasimantelista sekä teksti ”Pistacchio Verde di Bronte”.